2. ΑΠΟΦΑΣΗ Αριθ. 6001/5/52ε  της 3 Ο(κτ.-12 Νοεμβ. 1997   (ΦΕΚ Β΄ 1006)  Καταβολή τελών υπέρ του Δημοσίου για την έκδοση ή ανανέωση των αδειών που προβλέπονται από τις διατάξεις του Νόμ. 2518/1997 (Α΄ 164)  Έχοντας υπόψη: 1.Τις διατάξεις του άρθρ. 31 του Νόμ. 1473/1984 (Α΄ 127) «Μεταρρυθμίσεις στην άμεση και έμμεση φορολογία και άλλες διατάξεις», όπως αντικαταστάθηκε με το άρθρ. 42 του Νόμ. 2214/1994 (Α΄ 75). 2.Τις διατάξεις του άρθρ. 29α του Νόμ. 1558/1985 (Α΄ 137) «Κυβέρνηση και Κυβερνητικά Όργανα», όπως αυτό αντικαταστάθηκε με το άρθρ. 27 του Νόμ. 2081/1992 (Α΄ 154) και αντικαταστάθηκε με το άρθρ. 1 του Νόμ. 2469/1997 (Α΄ 38). 3.Την 1107147/1239/0006Α/4-10-1996 κοινή Απόφαση του Πρωθυπουργού και Υπουργού των Οικονομικών «Ανάθεση αρμοδιοτήτων Υπουργού Οικονομικών στους Υφυπουργούς Οικονομικών» (Β΄ 922). 4.Την 33410/457/21-10-97 έγκριση της Επιτροπής Τιμών και Εισοδημάτων. 5.Το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του κρατικού προϋπολογισμού, αποφασίζουμε: Καταβολή τελών Άρθρ.1.-1.Για τη χορήγηση ή ανανέωση αδείας λειτουργίας επιχειρήσεων παροχής υπηρεσιών ασφαλείας που προβλέπεται από τις διατάξεις του άρθρ. 2 του Νόμ. 2518/1997 (Α΄ 164) καταβάλλονται τέλη υπέρ του Δημοσίου ως ακολούθως: α. Ατομικές επιχειρήσεις 50.000 δρχ. β. Ομόρρυθμες και ετερόρρυθμες εταιρείες 100.000 δρχ. γ. Ανώνυμες Εταιρείες και Εταιρείες Περιορισμένης Ευθύνης 200.000 δρχ. 2.Για την έκδοση ή ανανέωση αδείας εργασίας προσωπικού ασφαλείας που προβλέπεται από τις διατάξεις του άρθρ. 3 του Νόμ. 2518/1997 (Α΄ 164) καταβάλλεται τέλος υπέρ του Δημοσίου 10.000 δρχ. Έναρξη ισχύος Άρθρ.2.-1.Η ισχύς της παρούσας απόφασης αρχίζει από την δημοσίευσή της στην Εφημερίδα της Κυβερνήσεως.

[Source: greek_legal_code_raptarchis | Tokens: 1510]